Buroyê Huqûqî yê Asrinî raporêk amade kerd û CPTyî rê erşawit. Rapor de qala rewşa Rayberê Şarê Kurdî Abdullah Ocalanî, Omer Hayrî Konarî, Hamîlî Yildirimî û Veysî Aktaşî ameye kerdene.
Rapor de ame vatene: ''Zîndanê Îmraliyî de 21 serran o ke Birêz Ocalan helmgirewtişî ra zaf rey nêweş kewtî, na rewşe bîye kronîk. Birêz Ocalanî nêeşkeno şertanê hucreyî ra warê hewayî ra fayde bivîno. Birêz Ocalan semedo ke 71 serre yo û nêweşîyê ci yê kronîkî estê kategorîyê rîskê Covid-19î de yo.
Hakîmîya Înfazî ya Bursa ya 2. waştişê ma red kerdî. Bira redkerdişî ya 26.03.2020î, 6ê nîsana 2020î de pê rayîrê dozgerîye resaye ma. Waştişê ma nê bîyî: vera vîrus wa tedbîr bêro girewtene, eke vîrus dekewo zîndan mudaxeleyo tibbî bêro girewtene û ma rê zanayîş bêro dayen. Nê weşatişê ma pê bahaneya 'nê çîyî çarçewa wezîfeyê hakîmîya înfazî de yê' ameyî redkerdene. Waştişê heqê pêvînayîşî û heqê telefonî zî ameyî redkerdene.''
Rapor de nê nêzdîbîyayîşî sey 'bêhuqûqîye' ameyî pênasekerdene.
Buroyê Huqûqî yê Asrinî peynîya raporî de nê çîyî CPTyî ra waştî:
''Ma komîteya şima ra wazenê ke pê Wezaretê Edaletî, Mudirîya Pêroyî ya Zîndanan û selahîyetdaran hukmatî reyde têkilîye ronê û rewşa nikayêne bizanê. Seba ke vîrusê Korona nêreso Zîndanê Îmraliyî selahîyetdaran ra biwazê ke tedbîran bigêrê.
Na çarçewe de bikerê ke tedbîrê lezabezî zîndanan de bêrê caardene ke Komeleya Heqanê Merdiman (ÎHD), Weqfa Heqanê Merdiman a Tirkîya (TÎHV), Komeleya Huqûqnasanê seba Azadîye (OHD), Komeleya Huqûqnasan ê Hemdeman (ÇHD), Sendîkaya Kedkaranê Xizmetê Komelkî û Weşîye (SES), Komeleya Komelê Sivîlî ya Sîstemê Înfazê Ceza (CÎSST) 30ê adara 2020î de rayaumûmîye reyde pare kerdî.
Cezaya dîsîplînî bêra wedaritene yan zî goretê huqûqî bêra taloqkerdene.
Seba ke keye û avûkatî bi hawayêk LEZABEZÎ bieşkê pêvînayîş bikerê game bêra eştene.
Seba ke keye û avûkatî bi hawayêk LEZABEZÎ bieşkê heqê xo yê qiseykerdişê pê telefonî ra fayde bivînê, têbigêrê.
Seba ke caardişê nê waştişan zaf girîng ê heta ke asayîşê cuye û weşîya muracatkeran bêrê caardene  bi hawayêkê bitesîrî proses teqîb bikerê.''
